b'\n_START_ARTICLE_\nLaponia\n_START_PARAGRAPH_\nLaponia on Ruotsin Lapissa sijaitseva Euroopan suurin yhten\xc3\xa4inen luonnonmaisema. Sen luonto on s\xc3\xa4ilynyt l\xc3\xa4hes koskemattomana. Nimi tulee Lapin latinankielisest\xc3\xa4 nimest\xc3\xa4._NEWLINE_Laponia on kooltaan 9\xc2\xa0400 neli\xc3\xb6kilometri\xc3\xa4 ja siihen kuuluu nelj\xc3\xa4 kansallispuistoa (Sarek, Muddus, Padjelanta ja Stora Sj\xc3\xb6fallet) ja kaksi luonnonsuojelualuetta (Sjaunja ja Stubba). Hallinnollisesti Laponia sijaitsee Norrbottenin l\xc3\xa4\xc3\xa4niin kuuluvissa Arjeplogin, J\xc3\xa4llivaaran ja Jokimukan kunnissa. Laponiaan kuuluu my\xc3\xb6s Sulitelman j\xc3\xa4\xc3\xa4tikk\xc3\xb6alue, Rapadalenin suistoalue ja Tjuoltadalen. Maisemaa leimaavat tunturit, j\xc3\xa4\xc3\xa4tik\xc3\xb6t, suot ja aarniomets\xc3\xa4t. Alueella on rikas kasvillisuus ja el\xc3\xa4imist\xc3\xb6 sek\xc3\xa4 monia uhanalaisia lajeja._NEWLINE_Vuonna 1996 Laponiasta tuli UNESCOn maailmanperint\xc3\xb6kohde. Laponia on sek\xc3\xa4 kulttuuri- ett\xc3\xa4 luontokohde, koska saamelaiset k\xc3\xa4ytt\xc3\xa4v\xc3\xa4t Laponiaa edelleen porojensa laidunmaana niin kuin ovat tehneet jo satoja vuosia.'